b'\n_START_ARTICLE_\nMednarodna ko\xc5\xa1arkarska zveza\n_START_PARAGRAPH_\nMednarodna ko\xc5\xa1arkarska zveza, ali FIBA (francosko: F\xc3\xa9d\xc3\xa9ration Internationale de Basketball), je zdru\xc5\xbeenje nacionalnih organizacij, ki ureja mednarodna tekmovanja v ko\xc5\xa1arki. Prvotno se je imenovala F\xc3\xa9d\xc3\xa9ration Internationale de Basketball Amateur (torej FIBA), leta 1989 je Amateur izpadel iz njenega uradnega imena, vendar so ohranili prvotno kratico zaradi prvih dveh \xc4\x8drk v besedi ko\xc5\xa1arka._NEWLINE_FIBA opredeljuje mednarodna pravila ko\xc5\xa1arke, dolo\xc4\x8da standarde za igralno opremo in objekte, ureja prenos ko\xc5\xa1arkarjev med dr\xc5\xbeavami ter nadzoruje imenovanja mednarodnih sodnikov. Sestavlja jo 214 nacionalnih zvez, \xc4\x8dlanic, od leta 1989 je organizirana v pet kontinentalnih con ali tako imenovanih\xc2\xa0\xc2\xbbkomisij\xc2\xab: Afrika, Amerika, Azija, Evropa in Oceanija._NEWLINE_Najve\xc4\x8dji dogodki pod okriljem organizacije so svetovna prvenstva v ko\xc5\xa1arki, za mo\xc5\xa1ke od leta 1950 in za \xc5\xbeenske od 1953. Vsa ta tekmovanja se prireja na \xc5\xa1tiri leta v neprestopnih letih in se izmenjujejo na dve leti s poletnimi olimpijadami.\n_START_SECTION_\nZgodovina\n_START_PARAGRAPH_\nUstanovljena je bila 18. junija 1932 v \xc5\xbdenevi, \xc5\xa0vica zaradi potrebe po krovni organizaciji, ki bi bedela nad svetovno amatersko ko\xc5\xa1arko. Ustanovilo jo je osem dr\xc5\xbeav, ustanovnih \xc4\x8dlanic: Argentina, \xc4\x8ce\xc5\xa1koslova\xc5\xa1ka, Gr\xc4\x8dija, Italija, Latvija, Portugalska, Romunija, in \xc5\xa0vica.\n_START_SECTION_\n1989: od amaterizma k profesionalizaciji\n_START_PARAGRAPH_\nRazvoj ko\xc5\xa1arke po svetu, predvsem pa v Evropi, ki se je po kvaliteti in organizaciji pribli\xc5\xbeeval tisti v ZDA, oziroma njeni NBA, je prisilil zvezo FIBA, da je odpravila prepoved nastopanja poklicnim ko\xc5\xa1arkarjem na njenih najve\xc4\x8djih tekmovanjih. To je storila sicer dokaj pozno, leta 1989, toda u\xc4\x8dinek se je pokazal dobesedno takoj. Odprava merila po katerem se je lo\xc4\x8devalo amaterje in profesionalce je omogo\xc4\x8dila la\xc5\xbeji prehod ko\xc5\xa1arkarjev iz klubov svoje dr\xc5\xbeave v tujino. Tako je na eni strani bilo omogo\xc4\x8deno igralcem iz lige NBA zaigrati na najve\xc4\x8djih mednarodnih turnirjih, po drugi strani pa so se tudi drugim in ne samo Ameri\xc4\x8danom odprla vrata v najmo\xc4\x8dnej\xc5\xa1o ligo na svetu, ki je bila do tedaj povsem izolirana in samozadovoljna. Koristi so imeli vsi, najve\xc4\x8d pa ravno FIBA, oziroma ko\xc5\xa1arka, ki se je v devetdesetih letih dvajsetega stoletja mo\xc4\x8dno popularizirala in posledi\xc4\x8dno \xc5\xa1e bolj raz\xc5\xa1irila.'